SAL-verlies neem skynbaar toe tot R4,5 mjd. | Netwerk24
SAL-verlies neem skynbaar toe tot R4,5 mjd.
Deur Fancois Williams 27 Maart 2017 15:52
Die Suid-Afrikaanse Lugdiens (SAL) se verlies vir die 2017-boekjaar kan nou al selfs R4,5 miljard beloop, volgens inligting wat aan die parlement se staande komitee oor finansies verskaf is.
Dit is aansienlik meer as die R3,5 miljard wat net meer as 'n week gelede bekend gemaak is in antwoord op vrae wat die komitee aan die direksie van die staatsbeheerde lugdiens gestel het. Daar is in September verlede jaar nog geraam dat die verlies vir die boekjaar op R1,7 miljard te staan sou kom.
Alf Lees, die DA se woordvoerder oor finansies, sê sy party sal dié syfers en die groot verskille volledig onder die loep neem wanneer die SAL-direksie Woensdag voor die komitee verskyn. Hy meen dit is ondenkbaar dat die lugdiens se verliese in 'n kwessie van weke met R1 miljard kon toeneem.
Die grootste verlies wat tot nog toe deur 'n Suid-Afrikaanse staatsonderneming gely is, is die R14,5 miljard wat die staatsbrandstofmaatskappy PetroSA verlede jaar gely het.
Pravin Gordhan, minister van finansies, het die afgelope Vrydag wel gesê dit lyk of die nuwe direksie by die SAL "dinge beter regkry".
Volgens Gordhan gaan die lugdiens egter beslis nog 'n kapitaalinspuiting nodig hê om sy balansstaat te stabiliseer. "Jy wil professionele mense hê om 'n lugdiens te bestuur. Sit die regte mense in die regte poste. Dit is nie jou eie geld en jou eie risiko nie. Dit is openbare geld en daar moenie daarmee gespeel word nie," het Gordhan by 'n sake-ontbyt van die ouditgroep Deloitte in Sandton gesê.